หลักเกณฑ์ การขอฟื้นฟูกิจการ
กรณีข่าวสมาชิกฟิตเนสของแคลิฟอร์เนีย ว้าว ร้องเรียนต่อสำนักงานคณะกรรมการคุ้มครองผู้บริโภค (สคบ.) ว่า ไม่สามารถใช้บริการได้เนื่องจากได้ปิดสาขาทั้งหมด 10 สาขาแล้ว
23 ส.ค. 2555

โดย...เดชา กิตติวิทยานันท์
กรณีข่าวสมาชิกฟิตเนสของแคลิฟอร์เนีย ว้าว ร้องเรียนต่อสำนักงานคณะกรรมการคุ้มครองผู้บริโภค (สคบ.) ว่า ไม่สามารถใช้บริการได้เนื่องจากได้ปิดสาขาทั้งหมด 10 สาขาแล้ว เนื่องจากถูกธนาคารกรุงเทพฟ้องล้มละลาย ในกรณีที่บริษัทไม่ชำระหนี้เงินกู้พร้อมดอกเบี้ยกว่า 75 ล้านบาท แถมยังเรียกเก็บค่ารักษาสมาชิกเพิ่มจาก 100 บาท เป็น 698 บาท หลังจากที่ได้รับเรื่องร้องเรียนจากสมาชิกกว่า 100 ราย สคบ.ได้เรียกผู้ประกอบการมาเจรจาไกล่เกลี่ย ได้ความว่า แคลิฟอร์เนีย ว้าว ยินดีที่จะยกเลิกสัญญากับผู้บริโภคและชดเชยค่าเสียหาย และขอให้ สคบ.พิจารณางดรับเรื่องร้องเรียนไว้ชั่วคราวตามกฎหมายของศาลล้มละลาย 
เพราะขณะนี้บริษัทอยู่ในขั้นตอนการฟื้นฟูกิจการ ภายหลังจากที่ฟื้นฟูกิจการแล้วจะขอชดเชยให้กับผู้บริโภค โดยให้สมาชิกสามารถใช้บริการได้ทุกสาขา และขยายเวลาสมาชิกออกไปอีก 1 ปี
ทนายคลายทุกข์ขอนำเสนอกฎหมายการฟื้นฟูกิจการ ว่าขั้นตอนของการฟื้นฟูกิจการมีดังต่อไปนี้
1.บุคคลผู้มีสิทธิยื่นคำร้องต่อศาลเพื่อขอให้มีการฟื้นฟูกิจการ
พระราชบัญญัติล้มละลาย พ.ศ. 2483
มาตรา 90/2 เจ้าหนี้หรือลูกหนี้ หรือหน่วยงานของรัฐตามมาตรา 90/4 อาจร้องขอให้มีการฟื้นฟูกิจการของลูกหนี้ได้ตามบทบัญญัติแห่งหมวดนี้ ไม่ว่าลูกหนี้จะถูกฟ้องให้ล้มละลายแล้วหรือไม่
มาตรา 90/4 ภายใต้บังคับมาตรา 90/5 บุคคลซึ่งมีสิทธิยื่นคำร้องขอต่อศาลให้ฟื้นฟูกิจการ ได้แก่บุคคลดังต่อไปนี้
(1) เจ้าหนี้ซึ่งอาจเป็นคนเดียวหรือหลายคนรวมกัน และมีจำนวนหนี้แน่นอนไม่น้อยกว่าสิบล้านบาท
2.เงื่อนไขในการยื่นคำร้องเพื่อขอฟื้นฟูกิจการ
มาตรา 90/3 เมื่อลูกหนี้มีหนี้สินล้นพ้นตัวและเป็นหนี้เจ้าหนี้คนเดียว หรือหลายคนรวมกันเป็นจำนวนแน่นอนไม่น้อยกว่าสิบล้านบาท ไม่ว่าหนี้นั้นจะถึงกำหนดชำระโดยพลันหรือในอนาคตก็ตาม ถ้ามีเหตุอันสมควรและมีช่องทางที่จะฟื้นฟูกิจการของลูกหนี้ บุคคลตามมาตรา 90/4 อาจยื่นคำร้องขอต่อศาลให้มีการฟื้นฟูกิจการได้
3.คำร้องขอต้องมีรายละเอียดและสาระสำคัญดังต่อไปนี้
มาตรา 90/6 คำร้องขอของบุคคลตามมาตรา 90/4 เพื่อให้ศาลมีคำสั่งให้ฟื้นฟูกิจการ จะต้องแสดงโดยชัดแจ้งถึง
(1) ความมีหนี้สินล้นพ้นตัวของลูกหนี้
4.ข้อจำกัดในเรื่องการยื่นคำร้องขอให้ฟื้นฟูกิจการ
มาตรา 90/5 บุคคลตามมาตรา 90/4 จะยื่นคำร้องขอให้มีการฟื้นฟูกิจการของลูกหนี้ไม่ได้ ในกรณีดังต่อไปนี้
(1) ศาลได้มีคำสั่งพิทักษ์ทรัพย์ของลูกหนี้เด็ดขาด
(2) ศาลหรือนายทะเบียนได้มีคำสั่งให้เลิกหรือเพิกถอนทะเบียนนิติบุคคลที่เป็นลูกหนี้ หรือมีการจดทะเบียนเลิกนิติบุคคลนั้น หรือนิติบุคคลที่เป็นลูกหนี้ต้องเลิกกันด้วยเหตุอื่น ทั้งนี้ไม่ว่าการชำระบัญชีของนิติบุคคลดังกล่าวจะเสร็จแล้วหรือไม่
5.ศาลที่มีอำนาจในการพิจารณาคดีฟื้นฟูกิจการ
พระราชบัญญัติจัดตั้งศาลล้มละลายและวิธีพิจารณาคดีล้มละลาย พ.ศ. 2542
มาตรา 3 ในพระราชบัญญัตินี้
“ศาลล้มละลาย” หมายความว่า ศาลล้มละลายกลาง หรือศาลล้มละลายภาค
“คดีล้มละลาย” หมายความว่า คดีตามกฎหมายว่าด้วยล้มละลาย และให้หมายความรวมถึงคดีแพ่งที่เกี่ยวพันกันกับคดีดังกล่าวด้วย
มาตรา 7 ศาลล้มละลายมีอำนาจพิจารณาพิพากษาคดีล้มละลาย
ในการฟ้องคดีอาญาสำหรับการกระทำอันเป็นกรรมเดียวเป็นความผิดต่อกฎหมายหลายบทและบทใดบทหนึ่ง เป็นความผิดตามกฎหมายว่าด้วยล้มละลาย ให้ศาลล้มละลายรับพิจารณาพิพากษาความผิดบทอื่นไว้ด้วย
ในการฟ้องคดีอาญาสำหรับการกระทำอันเป็นความผิดหลายกรรมต่างกัน ในความผิดที่เกี่ยวเนื่องกัน และบางกรรมไม่เป็นความผิดตามกฎหมายว่าด้วยล้มละลาย ศาลล้มละลายจะรับพิจารณาพิพากษาทุกกรรม หรือไม่รับพิจารณาพิพากษาเฉพาะกรรมใดกรรมหนึ่งหรือหลายกรรมที่ไม่เป็นความผิดตามกฎหมายว่าด้วยล้มละลาย โดยให้โจทก์แยกฟ้องเป็นคดีใหม่ยังศาลที่มีอำนาจก็ได้ ทั้งนี้ให้คำนึงถึงความสะดวกและเพื่อประโยชน์แห่งความยุติธรรมเป็นสำคัญ
ก่อนเริ่มต้นสืบพยาน หากจำเลยเห็นว่าการพิจารณาคดีอาญาตามวรรคสามต่อไปในศาลล้มละลายจะไม่สะดวก หรือไม่ได้เป็นไปเพื่อประโยชน์แห่งความยุติธรรม จำเลยอาจยื่นคำร้องพร้อมแสดงเหตุผลหรือพยานหลักฐานต่อศาลล้มละลายขอให้แยกฟ้องไปยังศาลที่มีอำนาจ เมื่อศาลล้มละลายเห็นสมควรจะมีคำสั่งอนุญาตตามคำร้องนั้นก็ได้
การฟื้นฟูกิจการจะต้องเป็นกรณีที่ธุรกิจของลูกหนี้ยังมีโอกาสที่จะทำธุรกิจต่อไปได้ เช่น มีลูกค้าหรือมีความสามารถในการแข่งขันอยู่ หากมีหนี้สินล้นพ้นตัวและไม่มีช่องทางหารายได้ ต้องเข้าสู่กระบวนการล้มละลาย คือ รวบรวมทรัพย์และนำออกขายทอดตลาดต่อไป